#

ТIурида эмирдин фендигар ва къвердавай инсафсуз истисмарчивилиз элкъвезвай сиясатдилай нарази яз , азадвиле вердиш жемятдик секинсузвал акатзава ва вилик - кьилик квайбурун арада паталай атана агъавалзавайбуруз мад ихтибар хъувун тавунин , кьетIи наразивал малумарунин фикирар гужлу жезва . Жегьил пагьливандин гьеле акьул багълух тахьанвай фендигар душманрин таъсирдик акатуникай кичIела ,камаллу агъсакъалри , ам жезмай кьван чпин тербиядикай хкудзавачир . Яшлу агъсакъалрин тербиядик кваз , Шарвили вичин кьетIен зигьин къуват гьакI бада квадар тавуна , ам хайи халкьдин къуллугъда эцигун лазим я . Шарвили Ирандин чапхунчийрин зулумдикай хкудунин женгиник экечIзава.

 Чкадин жемятдиз акси акъвазуниз гьалар яцIа гьатдайдавай чанда къурхуллувал артух жезвай . Эмир тади гьалда КIелез хивен къеле мягькемариз , вичин яракьлу къуватар мадни артухариз алахъзава. Гьа са вахтунда а ватанперес тIуривиярни ксанач . Шарвили пагьливан кьиле аваз чапхунчи фендигар душмандин аксина экъечIна . ТIури шегьерда общество арадал къвезва . ЦIун ялав цIелхемдикай къати ялав жеривал , абур гележегда алпан – лезги халкьдин аслу тушир уьлкве туькIуьр хъийиз экъечIдай сад тир кьушунрин гужлу мягькем къуватдиз элкъвезва .

 Шагь баниди ТIури шегьердин ва гужуналди вичин пацук кутунвай Рутул, Кьурагь ва къунши масса магьалрин жемятривай тарашун ийизвай мал-девлет , къизил – гимиш, багьа къванер – къашариз элкъуьриз , къеледин чинеба зирзимийрин кIеви хазинайра чуьнуьхарзавай .Са йифиз бунтчийрин кьиле Шарвили акъвазнавай дестейрин гьужумрикди къеле гьалкъада туна ,азадвилин къати женгер гужлу хьана . Нез-хъваз , яцIу хьанвай къайгъусуз вичин кьушунривай , элдин ажугъвилин селдин хура дурум гуз хьун мумкин тушир.

 КIелез хивел къеле хьайи чкадал и мукьвалди гьа куьгьне къеледин бязи цларин хандакIрин къванер малум жезвай . И чкадихъ алакъалу яз авай халкьдин сивин ихтилатрин бинелувал , якъинвал ва тарихдин сирер анжах илимдин куьмекдалди ахтармишиз жеда .

 Шарвили кьиле акъвазна ,Шагь – бани къеле къачунин гьакъиндай чав ихьтин са риваятни агакьна . Вичив эгечIиз тежер хьтин кIеви къеле чкадин ва абуруз куьмек яз къунши хуьрерай атанвай яракьлу жемятри элкъуьрна кьунва .Шарвилидин къуват и женгина кьадар авачирди кьван хьана . Адан къуват садани гуьзет тавунвайди хьтинди хьана . Ада шагьдин къеледин кьакьан цлал цIил вегьена , гьа цIилинай зирингдиз акьахна .Ирандин пайдахдин чкадал Алпандин тIаратI хкажна . И кIвалах акур тIуривийрик азадвилин руьгь акатна .

 Дегьзаманайра , вилик ва юкьван асирра кьве вацIун дередиз ва адан виридалайни чIехи хуьр тир Ахцагьиз тарихдин акьван вакъиаяр ,крар акуна хьи , чарадан малар – мулкаралди девлетлувал пехил ,къаних жуьреба- жуьре чапхунчийрихъ – гунрихъ , хазаррихъ ,иранвийрихъ,арабрихъ,монголрихъ,татаррихъ, туьркверихъ ва маса душманрихъ галаз дагъвийри азадвили гзаф женгер чIугуна .

 Тарих гел галачиз квахьун мумкин туш , ам са гьина ятIани ва са мус ятIани арадал хкведа . Халкьдин сивин кьисайрин риваятра куьне заманадин тарихдин вахтарни вакъиаяр къариба тегьерда сад-садак акахьнаваз хьун тIебии я .Гьар жуьре чешмейрай чир жезвайвал : КIелез хивен дагъдал уьтери малум тарихдилай вилик девирда Къванцин хвех тIвар алай къеле хьана …

